VYKONÁVACIE NARIADENIE KOMISIE (EÚ) 2022/527

z 1. apríla 2022,

ktorým sa udeľuje autorizácia Únie pre samostatný biocídny výrobok „ARIEL chlorine Professional System 5 chlorine bleach for white wash“

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 44 ods. 5 prvý pododsek,

keďže:

(1) Spoločnosť Procter & Gamble Services Company NV predložila 11. decembra 2018 v súlade s článkom 43 ods. 1 nariadenia (EÚ) č. 528/2012 Európskej chemickej agentúre (ďalej len „agentúra“) žiadosť o autorizáciu samostatného biocídneho výrobku s názvom „ARIEL chlorine Professional System 5 chlorine bleach for white wash“, ktorý patrí medzi výrobky typu 2 opísané v prílohe V k uvedenému nariadeniu, pričom poskytla písomné potvrdenie, že príslušný orgán Belgicka súhlasil s vykonaním hodnotenia žiadosti. Žiadosť bola zaregistrovaná v registri pre biocídne výrobky pod číslom BC-ER045796-14.

(2) Výrobok „ARIEL chlorine Professional System 5 chlorine bleach for white wash“ obsahuje ako účinnú látku zahrnutú do zoznamu schválených účinných látok Únie uvedeného v článku 9 ods. 2 nariadenia (EÚ) č. 528/2012 aktívny chlór uvoľnený z chlórnanu sodného.

(3) Hodnotiaci príslušný orgán predložil 25. novembra 2020 v súlade s článkom 44 ods. 1 nariadenia (EÚ) č. 528/2012 agentúre hodnotiacu správu a závery svojho hodnotenia.

(4) Agentúra 5. júla 2021 predložila Komisii stanovisko (2), návrh zhrnutia charakteristík biocídneho výrobku „ARIEL chlorine Professional System 5 chlorine bleach for white wash“ a záverečnú hodnotiacu správu o samostatnom biocídnom výrobku v súlade s článkom 44 ods. 3 nariadenia (EÚ) č. 528/2012.

(5) Agentúra vo svojom stanovisku dospela k záveru, že „ARIEL chlorine Professional System 5 chlorine bleach for white wash“ je samostatný biocídny výrobok v zmysle článku 3 ods. 1 písm. r) nariadenia (EÚ) č. 528/2012, pre ktorý možno udeliť autorizáciu Únie podľa článku 42 ods. 1 uvedeného nariadenia, a že pri súlade s návrhom zhrnutia charakteristík výrobku spĺňa podmienky uvedené v článku 19 ods. 1 uvedeného nariadenia.

(6) Agentúra v súlade s článkom 44 ods. 4 nariadenia (EÚ) č. 528/2012 predložila Komisii 30. júla 2021 návrh zhrnutia charakteristík biocídneho výrobku vo všetkých úradných jazykoch Únie.

(7) Komisia súhlasí so stanoviskom agentúry, a preto sa domnieva, že je vhodné udeliť autorizáciu Únie pre výrobok „ARIEL chlorine Professional System 5 chlorine bleach for white wash“.

(8) Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,

PRIJALA TOTO NARIADENIE:

Článok 1 Spoločnosti Procter & Gamble Services Company NV sa udeľuje autorizácia Únie s číslom autorizácie EU-0026814-0000 na sprístupnenie na trhu a používanie samostatného biocídneho výrobku „ARIEL chlorine Professional System 5 chlorine bleach for white wash“ v súlade so zhrnutím charakteristík biocídneho výrobku uvedeným v prílohe. Autorizácia Únie je platná od 24. apríla 2022 do 31. marca 2032.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 1. apríla 2022 Za Komisiu predsedníčka Ursula VON DER LEYEN

(1) Ú. v. EÚ L 167, 27.6.2012, s. 1.

(2) ECHA opinion of 16 June 2021 on the Union authorisation of the biocidal product „Ariel chlorine Professional System 5 chlorine bleach for white wash“ (Stanovisko agentúry ECHA zo 16. júna 2021 k autorizácii Únie pre biocídny výrobok „Ariel chlorine Professional System 5 chlorine bleach for white wash“) (ECHA/BPC/282/2021). https://echa.europa.eu/it/opinions-on-union-authorisation.